Trainspotting
"Trainspotting" on Irvine Welshi 1993. aastal ilmunud debüütromaan, mis kuulub transgressiivse kirjanduse hulka. Lühikeste episoodide kaupa üles ehitatud romaan räägib ühest Edinburghi sõpruskonnast, kes suutmata toime tulla 1980. aastate Šotimaa ühiskonda tabanud majandusraskustega, pöörduvad abi saamiseks mõnuainete, eeskätt heroiini poole. „Trainspotting“ on üks silmapaistvamaid, ent ka vastuolulisemaid teoseid 1990. aastate Briti kirjanduses. Teos oli nomineeritud Bookeri auhinnale, kuid eemaldati lõplikust valikust häiriva sisu tõttu. Sellest hoolimata on nii romaan kui ka selle põhjal valminud film, režissöör Danny Boyle’i 1996. aastal valminud „Trainspotting“, saanud kultusteosteks. Briti ajalehe The Sunday Times sõnul kõlab „Trainspottingus“ punkari hääl, mis on saanud täiskasvanuks, kogunud elutarkust ja muutnud selle ilukõneliseks. Teos on tõlgitud enam kui 30 keelde. Eesti keeles ilmus see 2010. aastal (kirjastus Koolibri, tõlkija Olavi Teppan). Lisaks filmiile on teost adapteeritud ka korduvalt teatrilavale, järgmisena võib lugu laval näha 2024. aasta Edinburghi Fringe'il.